Document ID: 32003D0426

Απόφαση της Επιτροπής
της 5ης Ιουνίου 2003
για την έγκριση της διάθεσης στην αγορά του "χυμού νόνι" (χυμός του φρούτου Morinda citrifolia L.) ως νέου συστατικού τροφίμων στο πλαίσιο του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2003) 1789]
(Το κείμενο στην αγγλική γλώσσα είναι το μόνο αυθεντικό)
(2003/426/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων(1), και ιδίως το άρθρο 7,
την αίτηση της εταιρείας Morinda Inc. προς τις αρμόδιες αρχές του Βελγίου, στις 25 Απριλίου 2000, για τη διάθεση στην αγορά του "χυμού νόνι" (χυμός του φρούτου της Morinda citrifolia L.) ως νέο τρόφιμο,
την αρχική έκθεση αξιολόγησης των αρμόδιων αρχών του Βελγίου,
Εκτιμώντας τα ακόλουθα:
(1) Στην αρχική του έκθεση αξιολόγησης, ο βελγικός αρμόδιος φορέας για την αξιολόγηση τροφίμων κατέληξε στο συμπέρασμα ότι απαιτείται περαιτέρω αξιολόγηση.
(2) Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 18 Σεπτεμβρίου 2001.
(3) Στις 4 Δεκεμβρίου 2001 ζητήθηκε από την επιστημονική επιτροπή τροφίμων να υποβάλει πρόσθετη αξιολόγηση. Η επιστημονική επιτροπή τροφίμων, στη γνώμη που εξέδωσε στις 4 Δεκεμβρίου 2002, θεώρησε το χυμό Tahitian Noni® ως αποδεκτό στα επίπεδα πρόσληψης που εξετάστηκαν. Η επιτροπή επεσήμανε επίσης ότι τα στοιχεία που δόθηκαν και οι διαθέσιμες πληροφορίες δεν παρείχαν ενδείξεις για ειδικά οφέλη του "χυμού νόνι" στην υγεία τα οποία να ξεπερνούν τα οφέλη άλλων χυμών φρούτων.
(4) Τα μέτρα που προβλέπει η παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο "χυμός νόνι" (χυμός του φρούτου της Morinda citrifolia L.) μπορεί να διατίθεται στην κοινοτική αγορά ως νέο συστατικό τροφίμων που θα χρησιμοποιείται σε παστεριωμένα ποτά φρούτων.
Άρθρο 2
Η ονομασία "χυμός νόνι" ή "χυμός της Morinda citrifolia" πρέπει να αναγράφεται στην επισήμανση του προϊόντος ως έχει ή στον κατάλογο συστατικών των ποτών φρούτων που το περιέχουν σύμφωνα με την οδηγία 2000/13/EΚ του Ευρωπαϊκού Κοινοβουλίου και του Συμβουλίου(2).
Άρθρο 3
Η παρούσα απόφαση απευθύνεται στην εταιρεία Morinda Inc. 333 W. River Park Drive, Provo, UΤ 84604, ΗΠΑ.
Βρυξέλλες, 5 Ιουνίου 2003.

Labels: 3
17